*****

ΕΙΚΟΣΤΗ ΟΔΗΓΙΑ ΤΟΥ ΣΥΜΒΟΥΛΙΟΥ

της 16ης Ιουλίου 1985

όσον αφορά την εναρμόνιση των νομοθεσιών των κρατών μελών σχετικά με τους φόρους κύκλου εργασιών - κοινό σύστημα φόρου προστιθέμενης αξίας: παρεκκλίσεις όσον αφορά τις ειδικές ενισχύσεις που χορηγούνται σε ορισμένους γεωργούς ως αντιστάθμιση για την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα

(85/361/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 855/84 του Συμβουλίου της 31ης Μαρτίου 1984 για τον υπολογισμό και την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα (4), προβλέπει προσαρμογή των αντιπροσωπευτικών ισοτιμιών η οποία, στην περίπτωση της Ομοσπονδιακής Δημοκρατίας της Γερμανίας, πρέπει να επιφέρει, την 1η Ιανουαρίου 1985, μείωση των τιμών που εκφράζονται σε εθνικό νόμισμα και, κατά συνέπεια, μείωση του γεωργικού εισοδήματος· ότι, για αντιστάθμιση, ο κανονισμός αυτός προβλέπει τη δυνατότητα χορήγησης ειδικών εθνικών ενισχύσεων, στη χρηματοδότηση των οποίων συμμετάσχει η Κοινότητα κατά προσωρινό και φθίνοντα τρόπο·

ότι, με το άρθρο 3 του εν λόγω κανονισμού, επετράπη στην Ομοσπονδιακή Δημοκρατία της Γερμανίας να χορηγήσει ειδική ενίσχυση, χρησιμοποιώντας ως μέσο το φόρο προστιθέμενης αξίας, το ποσό της οποίας δεν μπορεί να υπερβεί το 3 % της τιμής χωρίς ΦΠΑ που πληρώνει ο αγοραστής του γεωργικού προϊόντος·

ότι με την απόφαση 84/361/ΕΟΚ του Συμβουλίου της 30ής Ιουνίου 1984 για ενίσχυση παρεχόμενη στους παραγωγούς γεωργικών προϊόντων στην Ομοσπονδιακή Δημοκρατία της Γερμανίας (5), επετράπη στην Ομοσπονδιακή Δημοκρατία της Γερμανίας να υπερβεί το όριο αυτό και να εφαρμόσει ποσοστό 5 % για την περίοδο μεταξύ 1ης Ιουλίου 1984 και 31ης Δεκεμβρίου 1988· ότι, κατά συνεπεια, είναι αναγκαίο η παρούσα οδηγία να αρχίζει να εφαρμόζεται από την 1η Ιουλίου 1984·

ότι, όμως, οι αντισταθμίσεις που χορηγούνται με τον τρόπο αυτό δεν θα πρέπει να υπερβαίνουν τις επιπτώσεις της κατάργησης των νομισματικών εξισωτικών ποσών·

ότι, λόγω του προσωρινού και φθίνοντος χαρακτήρα των συνεπειών της κατάργησης των νομισματικών εξισωτικών ποσών, απαιτείται να περιορισθεί η περίοδος για την οποία πρόκειται να χορηγηθεί η ειδική ενίσχυση του 3 % μέχρι τις 31 Δεκεμβρίου 1991 ·

ότι είναι ανάγκη να λάβει μέτρα η Ομοσπονδιακή Δημοκρατία της Γερμανίας για να εξασφαλίσει ότι οι ίδιοι πόροι, που αφορούν τις δραστηριότητες που αναφέρει η παρούσα οδηγία δεν θα επηρεαστούν από την εφαρμογή της·

ότι, λαμβανομένου υπόψη του σκοπού για τον οποίο επετράπη στην Ομοσπονδιακή Δημοκρατία της Γερμανίας να χορηγήσει την ειδική ενίσχυση, είναι αναγκαίο να αναθεωρηθούν και να εκτιμηθούν από την Επιτροπή τα μέτρα τα οποία λήφθηκαν βάσει της άδειας αυτής και δυνάμει της παρούσας οδηγίας· ότι αυτό μπορεί να πραγματοποιηθεί κατάλληλα με μία ετήσια έκθεση προς το Κοινοβούλιο και το Συμβούλιο·

ότι, στα πλαίσια της παρούσας οδηγίας, η Επιτροπή, βάσει των πληροφοριών που θα παράσχει η Ομοσπονδιακή Δημοκρατία της Γερμανίας και μετά από διαβούλευση με τη Συμβουλευτική Επιτροπή για τους ίδιους πόρους, πρέπει να καθορίσει το οριστικό ποσό των ίδιων πόρων που προέρχονται από το ΦΠΑ και αφορούν τις δραστηριότητες που αναφέρει η παρούσα οδηγία, που οφείλει η Ομοσπονδιακή Δημοκρατία της Γερμανίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Κατά παρέκκλιση απο την οδηγία 77/388/ΕΟΚ, επιτρέπεται στην Ομοσπονδιακή Δημοκρατία της Γερμανίας να χρησιμοποιήσει το φόρο προστιθέμενης αξίας για να χορηγήσει την ειδική ενίσχυση που προβλέπεται στον κανονισμό (ΕΟΚ) αριθ. 855/84 και την απόφαση 84/361/ΕΟΚ.

Άρθρο 2

1. Ο φόρος προστιθέμενης αξίας μπορεί να χρησιμοποιηθεί ως μέσο για τη χορήγηση της ενίσχυσης μόνο μέχρι το όριο του 3 % που επιτρέπεται στο άρθρο 3 του κανονισμού (ΕΟΚ) αριθ. 855/84.

2. Ωστόσο, σύμφωνα με την απόφαση 84/361/ΕΟΚ, το ποσοστό που αναφέρει η παράγραφος 1 μπορεί να αυξηθεί σε 5 % το πολύ μέχρι τις 31 Δεκεμβρίου 1988.

Άρθρο 3

Η Ομοσπονδιακή Δημοκρατία της Γερμανίας λαμβάνει τα απαραίτητα μέτρα για να διασφαλιστεί ότι οι ίδιοι πόροι που αφορούν τις δραστηριότητες οι οποίες προβλέπονται από την παρούσα πδηγία δεν θα θιγούν από την εφαρμογή των άρθρων 1 και 2.

Άρθρο 4

Η Επιτροπή συντάσσει ετήσια έκθεση σχετικά με τη λειτουργία του μηχανισμού ενίσχυσης κατά το προηγούμενο οικονομικό έτος και την υποβάλλει στο Κοινοβούλιο και στο Συμβούλιο το αργότερο την 1η Μαρτίου του επόμενου οικονομικού έτους. Στην έκθεση αυτή γίνεται απολογισμός των μέτρων που λαμβάνει η Ομοσπονδιακή Δημοκρατία της Γερμανίας καθώς και της εφαρμογής τους, όσον αφορά ιδιαίτερα τους επιδιωκόμενους κατά τη δημιουργία του μηχανισμού ενίσχυσης στόχους, την απουσία φορολογικών επιπτώσεων και την επίπτωση των λαμβανομένων μέτρων στους ίδιους πόρους της Κοινότητας.

Άρθρο 5

Βάσει των πληροφοριών που θα δώσει η Ομοσπονδιακή Δημοκρατία της Γερμανίας και μετά από διαβούλευση με τη Συμβουλευτική Επιτροπή για τους ίδιους πόρους, η Επιτροπή καθορίζει το οριστικό ποσό των ίδιων πόρων που προέρχονται από το ΦΠΑ και αφορούν τις δραστηριότητες που προβλέπει η παρούσα οδηγία, που οφείλει η Ομοσπονδιακή Δημοκρατία της Γερμανίας. Προς τούτο, θα οριστεί ειδική προθεσμία κατάλληλη για τη διαδικασία αυτή, με ανάλογη τροποποίηση των γενικών κανόνων σχετικά με τους ίδιους πόρους.

Άρθρο 6

Η Ομοσπονδιακή Δημοκρατία της Γερμανίας γνωστοποιεί στην Επιτροπή τα λεπτομερή μέτρα που λαμβάνει για την εφαρμογή της παρούσας οδηγίας.

Άρθρο 7

Η παρούσα οδηγία εφαρμόζεται από την 1η Ιουλίου 1984 και μέχρι τις 31 Δεκεμβρίου 1991 το αργότερο.

Άρθρο 8

Η παρούσα οδηγία απευθύνεται στην Ομοσπονδιακή Δημοκρατία της Γερμανίας.

Βρυξέλλες, 16 Ιουλίου 1985.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. C 214 της 14. 8. 1984, σ. 8, και

ΕΕ αριθ. C 131 της 30. 5. 1985, σ. 12.

(2) ΕΕ αριθ. C 122 της 20. 5. 1985, σ. 152.

(3) ΕΕ αριθ. C 307 της 19. 11. 1984, σ. 33.

(4) ΕΕ αριθ. L της 1. 4. 1984, σ. 1.

(5) ΕΕ αριθ. L 185 της 12. 7. 1984, σ. 41.